In nomine domini amen. Per hoc presens publicum instrumentum omnibus fiat notum, quod anno eiusdem domini millesimo trecentesimo septuagesimo nono, die vicesima tercia mensis maii, circa horam terciam, jndictione secunda, pontificatus sanctissimi patris et domini nostri domini Clementis, diuina prouidencia pape septimi anno primo, in villa Sombernionis, lingonensis diocesis, in mei notarii publici ac testium presencia subscriptorum, religiosus et honestus vir frater Guido de Archu Barrensi, canonicus monasterii sancti Stephani de Diuione, ordinis sancti Augustini, dicte lingonensis diocesis ac procurator et nomine procuratoris religiosorum virorum dominorum abbatis et conuentus ipsius monasterii, prout constitit per quasdam litteras sigillum ipsorum abbatis et conuentus, vt prima facie apparebat sigillatum de quibus fidem fecit, comparuit coram venerabili et discreto domino Ytherio archidiacono Diuionis, in ecclesia lingonensi. Et protestatione per eum premissa quod per suam huiusmodi comparicionem non intendebat in ipsum archidiaconum consentire, nec aliquam sibi iurisdictionem attribuere, nec eciam renunciare appellationi per eum nomine quo supra, die vicesima prima predicti mensis maii vltimo preterita ab ipso domino archidiacono et contra ipsum de et super exemptione monasterii predicti, necnon ecclesiarum parrochialium beate Marie, ac sancti Petri, sancti Nicolai, sancti Micaelis et sancti Medardi de dicta Diuione a jurisdictione et visitatione ipsius archidiaconi ad dominum nostrum lingonensem episcopum in scriptis interiecte, ymo comparebat ad audiendam responsionem predicti domini archidiaconi, et petendos apostolicos super eadem et non aliud tradidit eidem domino archidiacono presenti et recipienti copiam dicte appellationis in forma presenta, petens instanter ab ipso domino archidiacono responsionem et apostolicos de et super appellationem predictam sibi quo supra nomine dari, qui dictus archidiaconus assignauit eidem procuratori nomine quo supra, diem peneultimam termini juris Lingoni in domo habitationis sue, ad dandos apostolicos super huiusmodi appellationem per se uel alium locuntenentem seu mandatum suum. Super quibus, idem procurator nomine quo supra, peciit a me notario infrascripto sibi dari et fieri publicum instrumentum. Acta fuerunt hec anno, die, mense, hora, jndictione pontificatus et loco predictis, presentibus discretis viris dominis Guillermo de Laanna, Johanne de Lemsoliis et Helia de Lantannayo, presbyteris dicte lingonensis diocesis, vocatis et specialiter rogatis testibus ad premissa. — Et ego Johannes Girardus de Maroilliis, clericus lingonensis diocesis publicus, apostolica et imperiali auctoritate notarius, premissis omnibus et singulis dum sic fierent cum dictis testibus interfui, et hoc instrumentum publicum inde manu propria scripsi hicque subscripsi et signum meum apostolicum solitum apposui, rogatus in testimonium premissorum.